ประจิน เดินหน้าสุวรรณภูมิเฟส 2 เชื่อมรถไฟ เคาะแผนลงทุน 9.3 หมื่นล้าน
ประจิน สั่งเร่งสนามบินสุวรรณภูมิ เฟส 2 ขยายประสิทธิภาพขนส่งทางอากาศภายใต้เงินลงทุน 93,000 ล้านบาท ระหว่างปี 2558-2562 ปรับโฉมสนามบินดอนเมือง-สุวรรณภูมิ-ภูเก็ต พร้อมสร้างรถไฟฟ้าแอร์พอร์ตลิงค์ เชื่อมสนามบิน 3 แห่ง สุวรรณภูมิ-ดอนเมือง-อู่ตะเภา,พล.อ.อ.ประจิน จั่นตอง รมว.คมนาคม เปิดเผยหลังตรวจเยี่ยมท่าอากาศยานสุวรรณภูมิว่า ภายหลังจากที่ได้มารับฟังแผนงานของบริษัท ท่าอากาศยานไทย จำกัด (มหาชน) หรือ ทอท., บริษัท วิทยุการบินแห่งประเทศไทย (บวท.) และบริษัท โรงแรมท่าอากาศสุวรรณภูมิ จำกัด (รทส.) แล้ว ได้มีนโยบายให้เร่งการลงทุนโครงการขยายท่าอากาศสุวรรณภูมิระยะสอง เพื่อก่อสร้างทางวิ่งสำรอง ลานจอดรถ อุโมงค์ อาคารผู้โดยสารอย่างรวดเร็ว รองรับการเป็นศูนย์กลางการขนส่งผู้โดยสารและสินค้าของภูมิภาค,นอกจากนี้ จะปรับปรุงการให้บริการผู้โดยสาร ทั้งห้องน้ำให้สะอาดและเพียงพอ และให้เร่งแก้ปัญหาการตรวจคนเข้าเมือง เพื่อแก้ปัญหาความแออัดในพิธีตรวจคนเข้าเมือง โดยเฉพาะในชั่วโมงเร่งด่วนที่นานถึง 1 ชั่วโมง ให้เหลือ 15-30 นาที พร้อมกับเพิ่มความปลอดภัยในการตรวจเชื้ออีโบลา และความปลอดภัยในด้านอื่นๆ ขณะเดียวกันยังมีการเปิดการใช้ระบบจัดคิวรถแท็กซี่อัตโนมัติ หรือระบบแท็กซี่ คีออส ที่อาคารผู้โดยสารชั้น 1 รวมถึงโครงการคืนความสุขให้ประชาชนด้วยเส้นทางรถจักรยานทั่วไทย,นอกจากนั้น พล.อ.อ.ประจินกล่าวว่า กระทรวงคมนาคมได้มีนโยบายที่จะก่อสร้างรถไฟฟ้าแอร์พอร์ตลิงค์เชื่อม 3 สนามบิน ได้แก่ สุวรรณภูมิ ดอนเมือง และอู่ตะเภา โดยคาดว่าในส่วนเส้นทางรถไฟฟ้าแอร์พอร์ตลิงค์ เชื่อมพญาไท-ดอนเมือง ระยะทาง 22 กม. มูลค่า 29,000 ล้านบาท จะเริ่มดำเนินการได้ก่อน เพราะขณะนี้ผ่านการพิจารณาของคณะกรรมการสิ่งแวดล้อมแห่งชาติ เสนอมาที่กระทรวงคมนาคมแล้ว และรอเสนอคณะรัฐมนตรี (ครม.),ส่วนก่อสร้างสถานีรถไฟฟ้าแอร์พอร์ตลิงค์ที่สนามบินอู่ตะเภา ได้มอบหมายให้นางสร้อยทิพย์ ไตรสุทธิ์ ปลัดกระทรวงคมนาคม เป็นประธานคณะทำงานร่วมกับตัวแทนของบริษัทรถไฟฟ้า (ร.ฟ.ฟ.ท.) การรถไฟแห่งประเทศไทย (รฟท.) บริษัท วิทยุการบินแห่งประเทศไทย (บวท.) ไปนัดหารือผู้กับบัญชาการทหารเรือ (ผบ.ทร.) ในการขอใช้พื้นที่ก่อสร้างสถานีรถไฟฟ้า ซึ่งเบื้องต้นรถไฟฟ้าสายนี้ มีระยะทาง 190 กม.แต่ยังต้องศึกษาแนวเส้นทางที่ชัดเจนก่อน โดยเฉพาะจุดเริ่มต้นจะใช้สุวรรณภูมิ, มักกะสัน หรือลาดกระบัง รวมถึงจุดจอดสถานี 6 แห่ง คือ สถานีฉะเชิงเทรา ชลบุรี ศรีราชา พัทยา อู่ตะเภา และระยอง,ด้านนายนิรันดร์ ธีรนาทสิน รักษาการกรรมการผู้อำนวยการใหญ่ ทอท. กล่าวว่า แผนการขยายสุวรรณภูมิระยะที่ 2 จะมีการทบทวนใหม่ โดยนำแผนเดิมวงเงิน 62,000 ล้านบาท ที่มี 7 โครงการ มาแยกบางส่วนดำเนินการเร่งด่วนก่อน 25,000 ล้านบาท โดยแบ่งเป็นแผนขยาย 28 หลุมจอดและอุโมงค์ 20,000 ล้านบาท และระบบสาธารณูปโภคต่างๆ ประมาณ 5,000 ล้านบาท ส่วนแผนที่เหลืออีก 5 โครงการ จะพักไว้ก่อน แต่จะมีการเสนอขอ ครม.อนุมัติโครงการเพิ่มเติมอีก 40,000 ล้านบาท เพื่อใช้ก่อสร้างรันเวย์ที่ 3 จำนวน 20,000 ล้านบาท และก่อสร้างอาคารผู้โดยสารหลังใหม่อีก 20,000 ล้านบาท รวมเป็นวงเงินที่จะดำเนินการระยะแรก 65,000 ล้านบาท,นายประสงค์ พูนธเนศ ประธานกรรมการ ทอท. กล่าวว่า แผนการลงทุนพัฒนาสนามบินของ ทอท.ในปี 2558-2562 เบื้องต้นน่าจะใช้เงินลงทุนกว่า 93,000 ล้านบาท โดยแบ่งการลงทุนสนามบินสุวรรณภูมิระยะสองช่วงแรก 65,000 ล้านบาท เพื่อให้รองรับผู้โดยสารได้เพิ่มจาก 45 ล้านคน เป็น 65 ล้านคน รวมถึงสร้างทางวิ่งที่ 3 เพิ่มเติม และช่วงต่อไปอาจต้องใช้เงินลงทุนอีกกว่า 20,000 ล้านบาท ส่วนการพัฒนาสนามบินดอนเมืองคาดว่าจะใช้งบปรับปรุงอาคารเดิมอีก 3,000 ล้านบาท เพื่อให้รองรับผู้โดยสารได้เพิ่มเป็น 30 ล้านคน และสนามบินภูเก็ตจะใช้เงินปรับปรุงเพิ่มอีก 5,000 ล้านบาท,สำหรับแผนเงินลงทุนเดิมหากดำเนินการเฉพาะการปรับปรุงสนามบินสุวรรณภูมิ อาจจะใช้เงินทุนหมุนเวียนของ ทอท.ซึ่งมีเพียงพออยู่ที่ 44,000 ล้านบาท ่อย่างไรก็ดีหากจะมีการปรับปรุงสนามบินทั้งหมดอาจจะต้องมีการระดมทุน หรือการหาเงินกู้เข้ามาเพิ่มเติม ซึ่งขณะนี้กำลังศึกษาวิธีดำเนินการที่เหมาะสมอยู่ รวมถึงโครงการพัฒนาเขตปลอดอากรที่สนามบินสุวรรณภูมิ ซึ่งขณะนี้กำลังศึกษารายละเอียดและจะชัดเจนในการประชุมคณะกรรมการฯวันที่ 8 ธ.ค.2558,พล.อ.อ.ประจินยังได้กล่าวถึงแผนความร่วมมือการก่อสร้างรถไฟกึ่งความเร็วสูง ขนาดรางมาตรฐาน 1.435 เมตร ระหว่างไทยกับญี่ปุ่น ในเส้นทางตาก-มุกดาหาร ยืนยันว่าไม่ได้มีการฮั้วกับญี่ปุ่น เพียงแต่มีการพูดคุยถึงแนวคิดและยุทธศาสตร์ของรัฐบาลในการก่อสร้างรถไฟกึ่งความเร็วสูงจากทิศตะวันออกและตะวันตก เพื่อเชื่อมการเดินทางจากเวียดนาม ลาว ไทย และเมียนมาร์ ซึ่งทางญี่ปุ่นก็มีความสนใจที่จะก่อสร้างเส้นทางนี้.
ประจิน สั่งเร่งสนามบินสุวรรณภูมิ เฟส 2 ขยายประสิทธิภาพขนส่งทางอากาศภายใต้เงินลงทุน 93,000 ล้านบาท ระหว่างปี 2558-2562 ปรับโฉมสนามบินดอนเมือง-สุวรรณภูมิ-ภูเก็ต 
สุวรรณภูมิเฟส 2,รถไฟฟ้าแอร์พอร์ตลิงค์,สุวรรณภูมิ-ดอนเมือง-อู่ตะเภา,ท่าอากาศยานสุวรรณภูมิ,อาคารผู้โดยสาร,อาคารจอดรถ,จัดคิวรถแท็กซี่อัตโนมัติ,ระบบแท็กซี่ คีออส